Kommissionens beslutning

af 13. oktober 2003

om EF-tilskud til udryddelse af klassisk svinepest i Tyskland i 2002

(meddelt under nummer K(2003) 3584)

(Kun den tyske udgave er autentisk)

(2003/745/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved Rådets forordning (EF) nr. 806/2003(2), særlig artikel 3, stk. 3, og artikel 5, stk. 3, og

ud fra følgende betragtninger:

(1) Der er forekommet udbrud af klassisk svinepest i Tyskland i 2002. Sygdommens forekomst er en alvorlig fare for bestandene i EF.

(2) For at bidrage til udryddelsen af sygdommen hurtigst muligt har Fællesskabet mulighed for at yde et finansielt tilskud til medlemsstatens støtteberettigede udgifter i henhold til bestemmelserne i beslutning 90/424/EØF.

(3) I henhold til artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(3) finansieres veterinær- og plantesundhedsforanstaltninger, som foretages efter Fællesskabets regler, af Den Europæiske Udviklings- og Garantifond for Landbruget, Garantisektionen. Finanskontrollen af foranstaltningerne foretages i henhold til artikel 8 og 9 i nævnte forordning.

(4) For at EF-støtten kan udbetales, kræves det, at de programmerede aktioner reelt er blevet gennemført, og at myndighederne har leveret alle de nødvendige oplysninger inden for den fastsatte tidsfrist.

(5) Den 19. juni 2003 indsendte de tyske myndigheder en officiel anmodning om godtgørelse af samtlige udgifter, der var påløbet på deres territorium.

(6) Indtil Kommissionens kontrol er gennemført, bør der på nuværende tidspunkt fastsættes et forskud på EF-tilskuddet. Dette forskud skal udgøre 50 % af Fællesskabets bidrag, som er opgjort på grundlag af de meddelte udgifter (1675000 EUR) til godtgørelse for nedslagning af svin og ved midlertidigt at begrænse "andre udgifter" til 10 % af disse godtgørelser.

(7) Begrebet "hurtig og passende godtgørelse til dyreejerne", som anvendes i artikel 3 i beslutning 90/424/EØF, bør præciseres, og det samme gælder begreberne "rimelig betaling" og "betaling mod dokumentation" og de udgiftskategorier, der kan ydes støtte til som "andre udgifter" i forbindelse med obligatorisk nedslagning.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Udbetaling af EF-tilskud til Tyskland

Til udryddelse af klassisk svinepest i 2002 kan der ydes EF-tilskud til Tyskland på 50 % af de udgifter, der er afholdt til:

a) hurtig og passende godtgørelse til de dyreejere, der er tvunget til obligatorisk nedslagning af deres dyr i henhold til foranstaltningerne om udryddelse af klassisk svinepest i 2002, jf. artikel 3, stk. 2, syvende led, i beslutning 90/424/EØF og bestemmelserne i nærværende beslutning

b) støtteberettigede driftsudgifter i forbindelse med destruktion af dyr og kontaminerede produkter, til rengøring og desinfektion af lokaler og til rengøring og desinfektion af kontamineret materiel eller til destruktion heraf, hvis det er nødvendigt, jf. artikel 3, stk. 2, første, andet og tredje led, i beslutning 90/424/EØF og bestemmelserne i nærværende beslutning.

Artikel 2

Definitioner

I denne beslutning forstås ved:

a) "hurtig og passende godtgørelse": udbetaling inden 90 dage efter nedslagningen af dyrene af et beløb svarende til dyrenes markedsværdi umiddelbart inden smitten eller nedslagningen

b) "rimelig betaling": betaling for køb af materialer eller tjenester til priser, der står i rimeligt forhold til markedspriserne før udbruddet af klassisk svinepest

c) "betaling mod dokumentation": betaling for køb af materialer eller tjenester, jf. artikel 3, stk. 2, i beslutning 90/424/EØF, hvis art og direkte forbindelse til obligatorisk nedslagning af dyr på driften er dokumenteret.

Artikel 3

Betalingsbetingelser for tilskuddet

1. Med forbehold af evt. kontrol, jf. artikel 6, udbetales et forskud på 460000 EUR i forbindelse med det i artikel 1 omhandlede EF-tilskud på grundlag af de bilag, som de tyske myndigheder har indsendt vedrørende hurtig og passende godtgørelse til dyreejerne for obligatorisk nedslagning, destruktion af dyr samt eventuelt for produkter til rengøring og desinfektion af samt insektbekæmpelse på bedriften og materiel samt destruktion af det kontaminerede foder og de kontaminerede materialer.

2. Kommissionen træffer afgørelse om restbeløbet efter proceduren i artikel 41 i beslutning 90/424/EØF, i givet fald efter at den har foretaget kontrollen omhandlet i artikel 6.

Artikel 4

Støtteberettigede driftsudgifter, der er omfattet af EF-tilskuddet

1. Hvis de tyske myndigheders udbetalinger foretages efter fristens udløb, jf. artikel 2, litra a), reduceres de støtteberettigede beløb således:

- 25 % for udbetalinger foretaget mellem 91 og 105 dage efter nedslagning af dyr

- 50 % for udbetalinger foretaget mellem 106 og 120 dage efter nedslagning af dyr

- 75 % for udbetalinger foretaget mellem 121 og 135 dage efter nedslagning af dyr

- 100 % for udbetalinger foretaget mindst 136 dage efter nedslagning af dyr.

Kommissionen vil dog anvende en anden periodeopdeling og/eller lavere reduktion eller ingen reduktion, hvis der i forbindelse med bestemte foranstaltninger opstår ekstraordinære forvaltningsproblemer, eller hvis Tyskland på anden måde kan fremlægge en god begrundelse.

2. EF-tilskuddet omhandlet i artikel 1, litra b), udbetales udelukkende i forbindelse med rimelige betalinger mod dokumentation for de støtteberettigede udgifter, som er fastlagt i bilag I.

3. EF-tilskuddet omhandlet i artikel 1 omfatter ikke:

a) moms

b) løn til embedsmænd

c) brug af offentlige materialer bortset fra hjælpematerialer.

Artikel 5

Betalingsbetingelser og dokumentation

1. EF-tilskuddet omhandlet i artikel 1 udbetales på grundlag af:

a) en anmodning, der fremlægges i henhold til bilag II og III inden for den tidsfrist, som er fastsat i stk. 2

b) bilagene omhandlet i artikel 3, stk. 1, herunder en epidemiologisk rapport for bedrifter, hvor der er foregået nedslagning eller destruktion af dyr, samt et regnskab

c) resultaterne af Kommissionens eventuelle kontrol på stedet, jf. artikel 6.

Dokumentationen omhandlet i litra b) gøres tilgængelig i forbindelse med Kommissionens kontrol på stedet.

2. Anmodningen omhandlet i stk. 1, litra a), fremlægges i elektronisk form i overensstemmelse med bilag II og III senest 30 kalenderdage fra meddelelsen af denne beslutning. Overholdes denne tidsfrist ikke, reduceres EF-tilskuddet med 25 % for hver måned, fristen overskrides.

Artikel 6

Kommissionens kontrol på stedet

Kommissionen kan i samarbejde med de kompetente tyske myndigheder gennemføre kontrol på stedet vedrørende gennemførelsen af foranstaltningerne i artikel 1 og de dermed forbundne udgifter.

Artikel 7

Adressat

Denne beslutning er rettet til Forbundsrepublikken Tyskland.

Udfærdiget i Bruxelles, den 13. oktober 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EUT L 122 af 16.5.2003, s. 1.

(3) EFT L 160 af 26.6.1999, s. 103.

BILAG I

Støtteberettigede udgifter, jf. artikel 4, stk. 2

1. Udgifter til nedslagning af dyr:

a) løn og honorarer til slagteriarbejderne

b) hjælpematerialer (kugler, T61, beroligende midler osv.) og specifikt slagteudstyr

c) materialer anvendt til transport af dyrene til slagteriet.

2. Udgifter til destruktion af dyr:

a) destruktion: transport af dyrekroppe til destruktionsanstalten, behandling af dyrekroppene på destruktionsanstalten og destruktion af kødmelet

b) nedgravning: særligt ansat personale, særligt lejet materiale til transport og nedgravning af dyrekroppe og produkter til desinficering af bedriften

c) forbrænding: særligt ansat personale, brændstof eller andet materiale, særligt lejet materiale til transport af dyrekroppe og produkter til desinficering af anlægget.

3. Udgifter til rengøring af, desinficering af og insektbekæmpelse på bedrifter:

a) produkter til rengøring, desinficering og insektbekæmpelse

b) løn og honorarer til særligt ansat personale.

4. Udgifter til destruktion af kontamineret foder:

a) godtgørelse af foderet til anskaffelsesværdi

b) destruktion af foderet.

5. Udgifter til godtgørelse for destruktion af kontamineret udstyr til markedsværdi. Udgifter til godtgørelse for genopførelse eller sanering af landbrugsbygninger eller udgifter til infrastruktur er ikke støtteberettigede.

BILAG II

Ansøgning om tilskud til godtgørelse for udgifter til obligatorisk nedslagning af dyr

>PIC FILE= "L_2003269DA.002202.TIF">

BILAG III

Ansøgning om tilskud til godtgørelse for andre støtteberettigede udgifter til obligatorisk nedslagning

>PIC FILE= "L_2003269DA.002302.TIF">